Gewilde omroeper groet radiostasie ná 14 jaarDarren “Whackhead” Simpson (Foto: 947) Die gewilde radio-omroeper en komediant Darren “Whackhead” Simpson het Maandag aangekondig dat hy ná 14 jaar op die klankgolwe van 94.7 Highveld Stereo dié radiostasie gaan groet. Dit volg nadat Simpson vroeër vanjaar na die Wes-Kaap verhuis het om die ontbytprogram op 94.7 se susterstasie, Kfm, aan te bied, hoewel hy steeds dié stasie se laatmiddagprogram aangebied het. Simpson sal in Januarie 2018 die leisels oorgee. Highveld Stereo het in ŉ verklaring gesê Simpson het dié besluit gemaak om sodoende “meer op Kfm te kan fokus”. “Ek het dit baie geniet om die Kaap die laaste ses maande te leer ken – en dit het my liefde vir radio net versterk,” het Simpson in ŉ verklaring gesê. “Kaapstad is egter my nuwe huis en ek is meer as opgewonde oor die uitdaging om ŉ nuwe, suksesvolle program op Kfm aan te bied waarop luisteraars sal inskakel. Hulle verdien al my aandag.” Greg en Lucky, wat tans die vroegmiddagprogram van 12:00 tot 15:00 aanbied, sal die laatmiddagprogram vanaf Januarie 2018 oorneem. Die Ayanda MVP-program, wat vroeër om 12:00 geëindig het, sal voortaan tot 15:00 uitgesaai word. Simpson se poetse het van hom ŉ internasionale bekende gemaak. Meer as ŉ halfmiljoen van sy albums wat dié poetse bevat is verkoop. Die opbrengs van dié albumverkope is aan die 94.7 Hear for Life-trust geskenk.